**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.11.2019, ora 08.00 – 03.11.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.11.2019, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Arieș și bazinele superioare ale Mureșului, Bistriței, Moldovei și Sucevei unde au fost în ușoară creștere datorită precipitațiilor căzute în interval și propagării.

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Jijia, Bârlad, unii afluenţi ai Someșului (Sălăuța, Ilișua, Fizeș, Lăpuş), ai Crișului Negru (Crișul Pietros, Valea Roșie, Holod, Teuz), ai Mureșului (Comlod, Iara, Vișa, Secaș, Sebeș, Râul Mare), Jiului (Jaleş, Amaradia) şi Oltului (Ghimbășel, Homorod, Breaza, Hârtibaciu, Cungrișoara, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în ușoară creștere, ca urmare a** precipitațiilor prognozate și propagării pe râurile din bazinele hidrografice: Bârzava, Caraș, Cerna, Nera, bazinul superior al Timișului, bazinul superior și mijlociu al Jiului, numai prin propagare pe cursurile mijlocii și inferioare ale Someșului, Crișurilor și cursurile inferioare ale Crasnei, Barcăului și Arieșului.

Pe râurile din bazinele hidrografice Bega, Olt, Vedea, Argeș, Ialomița, Siret, Prut, bazinul inferior al Jiului, cursul mijlociu și inferior al Timișului și cele din Dobrogea debitele vor fi staționare, iar pe celelate râuri vor fi în general în ușoară scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 02.11.2019 – 03.11.2019 a fost în scădere, având valoarea de 1950 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (1900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 02.11.2019, ora 09.00 –03.11.2019, ora 06.00**

**ÎN ŢARĂ**

Valorile termice s-au situat în general sub mediile multianuale în cea mai mare parte a țării, deși au fost în creștere ușoară față de ziua precedentă, cu precădere în sud-vest, sud, est și parțial în centru. Cerul a prezentat înnorări în majoritatea regiunilor și a plouat în Banat, Crișana, Maramureș, local în Transilvania, Moldova, Oltenia și pe arii restrânse în Muntenia. Punctiform, în nordul Carpaților Orientali precipitațiile au fost mixte. Izolat s-au înregistrat cantități de apă de peste 10 l/mp. Stratul de zăpadă, anterior depus în zona montană, a fost în diminuare, astfel încât la ora 20 acesta măsura în platformele stațiilor meteorologice până la 7 cm în Masivul Ceahlău. Vântul a suflat slab şi moderat, cu intensificări la munte îndeosebi pe crestele montane, cu viteze la rafală de 70...80 km/h, dar local și temporar și în Banat, sudul Transilvaniei, Moldova și Dobrogea, cu rafale de 50...60 km/h. Temperaturile maxime s-au încadrat între 3 grade la Miercurea Ciuc și 16 grade la Reșița, Oravița, Giurgiu și Oltenița, iar la ora 06.00 se înregistrau valori termice cuprinse între 0 grade la Miercurea Ciuc și 15 grade la Oravița și Sulina. Izolat în depresiunile din estul Transilvaniei s-a semnalat ceață.

***Observaţie:*** *de ieri dimineața de la ora 06.00 au fost în vigoare 14 atenționări cod galben pentru fenomene meteorologice periculoase imediate, emise precum urmează: 5 de SRPV Sibiu, 3 de SRPV Timișoara, 3 de SRPV Bacău, 2 de SRPV Constanța și una de SRPV Craiova.*

**LA BUCUREŞTI**

Temperatura aerului a crescut ușor față de ziua precedentă, astfel încât vremea s-a apropiat de normalul termic al perioadei. Cerul a prezentat înnorări în cea mai mare parte a intervalului, iar vântul a suflat slab. Temperatura maximă a fost de 12 grade la Afumați, 13 grade la Băneasa și 14 grade la Filaret, iar la ora 06.00 se înregistrau 4 grade la stația meteo Băneasa și 6 grade la Afumați și Filaret.

**3. Prognoza meteorologică în intervalul 03.11.2019, ora 09.00 –04.11.2019, ora 09.00**

**ÎN ŢARĂ**

Vremea va deveni caldă pentru această dată, astfel că temperaturile maxime se vor încadra între 14 și 20 de grade, iar cele minime, în general, între 5 și 15 grade. În vestul, nord-vestul și nordul țării înnorările vor fi persistente, în special ziua și local va ploua slab. În restul teritoriului cerul va fi temporar noros, iar ploile se vor semnala izolat, cu probabilitate mai mare în centru și sud-vest. Vântul va sufla slab și moderat, cu intensificări la munte, în special pe creste, cu rafale de 70...80 km/h, dar local și la cote mai reduse și în Banat, Crișana, centrul și estul Moldovei și pe litoral. Dimineața și noaptea izolat vor fi condiții de ceață

**LA BUCUREŞTI**

Vremea va deveni caldă pentru această perioadă din an, cu o maximă termică în jurul a 18 grade și o minimă de 6...8 grade. Cerul va fi variabil, cu înnorări temporare, iar vântul va sufla slab până la moderat. Noaptea vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Inspectoratul General pentru Situaţii de Urgenţă şi Agenţia pentru Protecţia Mediului Buzău*** informează telefonic despre producerea, în data de 02.11.2019, unui incident de mediu, în urma unor scurgeri de acid clorhidric (HCl) de la un vagon cisternă, în zona gării din localitatea Zoiţa, comuna Ziduri, judeţul Buzău. Nu a fost necesar să se ia măsura evacuării populației din zonă. La faţa locului s-au deplasat echipe din cadrul G.N.M. C.J. Buzău şi I.S.U. Buzău. S-a acţionat pentru transvazarea produsului în cisterne sigure. Se va reveni cu informaţii suplimentare.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE